постигане на високо равнище на защита на потребителите и засилват сътрудничеството в ключови области, сред които безопасност на продуктите, прилагане на законовите и подзаконовите разпоредби за защита на потребителите, както и осведоменост на потребителите, предоставяне на повече права на потребителите и правни средства за защита на потребителите.
 Член 23
 Околна среда
 1. Страните засилват обмена на мнения, информация и най-добри практики, относно политиките и разпоредбите в областта на околната среда, и укрепват сътрудничеството в области като:
 а)
 ефективното използване на ресурсите;
 б)
 биологичното разнообразие;
 в)
 устойчивото потребление и производство;
 г)
 технологиите, стоките и услугите в подкрепа на опазването на околната среда;
 д)
 опазването и устойчивото управление на горите, включително, когато е целесъобразно, въпросите, свързани с незаконната сеч; и
 е)
 други области, за които се вземе решение в рамките на съответния диалог относно политиката.
 2. Страните се стремят да засилят сътрудничеството в рамките на съответните международни споразумения и инструменти, приложими за страните, както и в рамките на международни форуми.
 Член 24
 Изменение на климата
 1. Страните — като признават необходимостта от спешно, съществено и трайно намаляване на глобалните емисии на парникови газове с цел задържане на покачването на средната температура в световен мащаб до значително под 2 °C в сравнение с нивата преди началото на индустриализацията и от продължаване на усилията за ограничаване на покачването на температурата до 1,5 °C в сравнение с нивата преди началото на индустриализацията — ще поемат водеща роля в борбата с изменението на климата и неблагоприятните последици от него, включително като предприемат действия на национално и международно равнище за намаляване на антропогенните емисии на парникови газове. Страните си сътрудничат, по целесъобразност, в съответствие с Рамковата конвенция на ООН по изменение на климата, съставена в Ню Йорк на 9 май 1992 г., за постигане на целта на Конвенцията, във връзка с изпълнението на Парижкото споразумение, съставено в Париж на 12 декември 2015 г., и за укрепване на многостранните правни рамки. Те се стремят също и към засилване на сътрудничеството в други важни международни форуми.
 2. С цел насърчаване на устойчивото развитие страните се стремят към сътрудничество също и чрез засилване на обмена на информация и най-добри практики, и когато е целесъобразно, чрез насърчаване на координацията на политиките по въпроси от взаимен интерес в областта на изменението на климата, включително например по следните въпроси:
 а)
 смекчаване на последиците от изменението на климата чрез различни мерки, като например научни изследвания и развиване на технологии с ниски нива на въглеродни емисии, пазарни механизми и намаляване на краткотрайните атмосферни замърсители;
 б)
 адаптиране към неблагоприятните последици от изменението на климата; както и
 в)
 помощ за трети държави.
 Член 25
 Селищна политика
 Страните насърчават обмена на опит и добри практики в областта на селищните политики, по-конкретно с цел посрещане на общите предизвикателства в тази област, включително предизвикателствата, произтичащи от демографската динамика и изменението на климата. Страните насърчават, когато е уместно, такъв обмен на опит и добри практики и сред своите местни власти и общински органи.
 Член 26
 Енергетика
 Страните се стремят да засилят сътрудничеството и, когато е целесъобразно, да осъществяват тясна координация в